
РЕШЕНИЕ
№ РС-944-24-085

	Днес, 25.08.2025 г., Комисията за противодействие на корупцията /КПК/, в състав:

	За председател: Антон Славчев
	Член: Антоанета Цонкова
	Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-024 от 10.01.2025 г. и Решение за допълване на Решение № КИ-024/10.01.2025 г. от 28.07.2025 г. на КПК по сигнал с вх. № С-944/20.12.2024 година. 
Производството е образувано против Таня ****** Петрова - заместник - кмет на Община Б. и врид кмет на Община Б. в периода от 26.02.2025 г. до 23.06.2025 година.
По същество в сигнала сe твърди, че съпругът на Таня ****** Петрова – Р.Г.П., чрез свързани с него фирми, участва и печели обществени поръчки за ремонт на обекти от инфраструктурата на община Б. Същите са извършени формално, парите са усвоени, а вложеното е няколко десетки пъти по-малко от посоченото и усвоеното. Последната обществена поръчка за сметоизвозването на боклука от община Б. е спечелена от фирма, в която Р.П. е назначен на длъжността „шофьор“. Председател на комисията  за избор на фирма е Таня Петрова. През м. септември Петрова е закупила лек автомобил „Киа Соренто“ на стойност над 100 000 лв. Семейство Петрови притежават апартамент в гр. М., както и два в гр. С., предписани на дъщерите на Петрова, с цел да се прикрият незаконни доходи. 
С писмо с вх.№ КПК-687-1/13.02.2025 г. на КПК от кмета на Община Б., са получени: Трудов договор № 013/14.11.2023 г. и 2 бр. допълнителни споразумения към него, длъжностна характеристика, преписката по проведена процедура по реда на ЗОП с предмет: „Извършване на сметосъбиране и сметоизвозване на битови отпадъци на територията на община Б.“, открита с Решение № F497117 от 11.03.2024 г. С писмо с вх.№ КПК-687-5/15.04.2025 г. на КПК от кмета на Община Б., са получени: Допълнително споразумение № 057/02.12.2019 г. към Трудов договор, Трудов договор № 013/01.08.2018 г., Трудов договор № 013/14.11.2023 г., преписката по проведена процедура по реда на ЗОП с предмет: „Извършване на сметосъбиране и сметоизвозване на битови отпадъци на територията на община Б.“, открита с Решение № F185531 от 10.01.2022 г. С писмо с вх.№ КПК-687-7/11.07.2025 г. на КПК от кмета на Община Б., са получени: 26 бр. преводни нареждания, Система за финансово управление и контрол в Община Б., Заповед № 617/14.11.2023 г. и Заповед № 041/18.02.2025 г., Решение № 143 по Протокол № 22/26.02.2025 г. на Общински съвет Б. Получени са писма с вх.№ КПК-687-3/27.02.2025 г. с изрично удостоверяване от кмета на Община Б., и с вх.№ КПК-687-9/22.07.2025 г. с приложени към него писмо и Определение на Апелативен съд – С. от 19.06.2024 г. С писмо с вх.№ КПК-687-12/05.08.2025 г. на КПК от кмета на Община Б., са получени: Заповед № 21/11.02.2022 г., Протокол № 1 от 11.02.2022 г., Протокол № 2 от 21.02.2022 г., Доклад от 24.02.2022 г. С писмо с вх.№ КПК-687-12/15.08.2025 г. на КПК от управителя на „******“ ООД са получени: 2 бр. трудови договори, допълнителни споразумения към тях и заповеди за увеличение на трудовото възнаграждение, поименно щатно разписание на служителите на „******“ ООД, отдел Б., от 2022 г. до 14.08.2025 г. 
Служебно е извършена справка в НБД „Население“, в Търговски регистър и регистър на юридическите лица с нестопанска цел /ТРРЮЛНЦ/, Регистър БУЛСТАТ, Регистър на обществените поръчки, Регистър за уведомленията за трудовите договори и уведомления за промяна на работодател /РУТДУПР/ и Имотен регистър. 

От събраните в хода на административното производство доказателства Комисията установи следното от фактическа страна:

На 01.08.2018 г. С.С., в качеството му на кмет на Община Б., е сключил Трудов договор № 013/01.08.2018 г. с Таня ****** Петрова, с който последната е назначена на длъжността „заместник – кмет“ на Община Б. на основание чл. 68, ал.1, т. 5 от КТ във вр. с чл. 39, ал. 1 , т. 1 от ЗМСМА, със срок до изтичане на мандата. 
На 14.11.2023 г. С.С., в качеството му на кмет на Община Б., е сключил Трудов договор № 013/14.11.2023 г. с Таня ****** Петрова, с който последната е назначена на длъжността „заместник – кмет“ на Община Б. на основание чл. 68, ал.1, т. 5 от КТ във вр. с чл. 39, ал. 1 , т. 1 от ЗМСМА, със срок до изтичане на мандата. Към Трудовия договор са сключени две допълнителни споразумения с № 096/27.11.2023 г. и с № 058/26.04.2024 г. Видно от приложената длъжностна характеристика областите на дейност на Таня Петрова, в качеството й на заместник – кмет са: устройство на територията, екология, общинска собственост, икономика, селско и горско стопанство, европроекти, образование, здравеопазване, социални дейности и култура. 
Със Заповед № 617/14.11.2023 г., на основание чл. 44, ал. 2 във вр. с чл. 39, ал. 2 от ЗМСМА, кметът на Община Б. е определил Таня ******, в качеството й на заместник – кмет, да го замества при отсъствието му в качеството му на кмет, с всички права и задължения във връзка с ръководството и контрола на цялата изпълнителна дейност в Общината. Със Заповед № 041/18.02.2025 г. кметът на Община Б. е отменил Заповед № 617/14.11.2023 г. 
Поради отстраняване от длъжност на кмета на Община Б., с Решение № 143 по Протокол № 22/26.02.2025 г., на основание чл. 39, ал. 3 от ЗМСМА, Общински съвет Б. е определил Таня Петрова – заместник – кмет, да изпълнява временно длъжността „кмет“ на Община Б. до завръщане на титуляра. На основание чл. 60, ал. 1 от АПК, Общинският съвет е допуснал предварително изпълнение на решението. С писмо с вх.№ КПК-687-9/22.07.2025 г. на КПК кметът на Община Б. е представил Определение от 19.06.2025 г. на Апелативен съд – С. по ВНЧ № 698/2025 г., с което е отменено протоколно определение от 02.06.2025 г. по НЧД № 166/2025 г. по описа на Окръжен съд – М. и С.С. е възстановен на длъжността „кмет“ на Община Б. В писмото кметът е удостоверил, че Определението от 19.06.2025 г. е получено в Община Б. на 23.06.2025 г., до която дата Таня Петрова е изпълнявала длъжността „врид кмет“ на Община Б. 
От направената справка в НБД Население се установява, че Р.Г.П. е съпруг на Таня ****** Петрова.
От направената справка в Регистъра за уведомленията за трудовите договори и уведомления за промяна на работодател, както и от Трудов договор № 79/17.05.2021 г., приложен по преписката, се установява, че  Р.Г.П., считано от 17.05.2021 г. е назначен на длъжността „шофьор, специален тежкотоварен автомобил“ в „******“ ООД с основно месечно възнаграждение в размер на 680 лв. Със Заповед № РЗ 29/29.03.2022 г. трудовото му възнаграждение е увеличено на 740 лв. С Допълнително споразумение № 17/30.12.2022 г. трудовото му възнаграждение е увеличено на 800 лв. Със Заповед № РЗ 20/28.12.2023 г. трудовото му възнаграждение е увеличено на 933 лв. Със Заповед № РЗ 29/30.12.2024 г. трудовото му възнаграждение е увеличено на 1077 лв. С Трудов договор № 468/05.09.2024 г. Н.Т. е назначен на длъжността „шофьор, тежкотоварен автомобил 12 и повече тона“ в „******“ ООД. С Допълнително споразумение № 10/30.01.2025 г. трудовото му възнаграждение е увеличено на 1140 лв.
От направените справки в ТРРЮЛНЦ се установява, че „******“ ООД, с ЕИК ******, е регистрирано през 2016 г. с предмет на дейност: сметосъбиране, сметоизвозване и дейност по управление на отпадъци, след получаване на съответен лиценз, търговия, сделки с недвижими имоти, търговско представителство и посредничество, туризъм, ресторантьорство и хотелиерство, както и всяка друга дейност, незабранена със закон. Съдружници в дружеството от 06.07.2023 г. са: „******“ ООД, с ЕИК ******, и „******“ ЕООД, с ЕИК ******. От 09.06.2021 г. до 06.07.2023 г. съдружници в дружеството са били: В.С.А. и „******“ ООД. Управител на дружеството от 2018 г. е Е.И.Л.
Във връзка с твърденията в сигнала е направена справка в ТРРЮЛНЦ за наличие на търговски дружества, в които Р.П. има участие. Установено е, че П. е управител и едноличен собственик на капитала на: „******“ ЕООД, „******“ ЕООД,  „******“ ЕООД, член е на Съвета на директорите на „******“ АД, и е председател на Кооперация „******“. Не е установено Р.П. да е бил съдружник или член на орган на управление на „******“ ООД.
От кмета на Община Б. са изискани доказателства за сключени договори с посочените дружества в тригодишния релевантен период по чл. 91 от ЗПК, а именно: от м. януари 2022 г. до настоящия момент. В писмо с вх.№ КПК-687-3/27.02.2025 г. на КПК кметът на Община Б. изрично е удостоверил, че: няма договори, сключени в периода от м. януари до настоящия момент /27.02.2025 г. – датата на изходиране на писмото/, между Община Б. и следните юридически лица: „******“ АД, „******“ ЕООД, „******“ ЕООД, „******“ ЕООД; няма други договори, сключени в посочения период, между Община Б. и „******“ ООД, извън тези, сключени на основание ЗОП; няма издадени актове от Таня ****** Петрова, заместник - кмет на Община Б., в периода от м. януари 2022 г. до настоящия момент /27.02.2025 г. – датата на изходиране на писмото/, във връзка с проведените обществени поръчки по реда на ЗОП с предмет: „Извършване на сметосъбиране и сметоизвозване на битови отпадъци на територията на община Б.“ и сключените договори с „******“ ООД; няма заповед/и на кмета на Община Б. за упълномощаване на Таня ****** Петрова, заместник - кмет на Община Б., да организира и възлага обществени поръчки по ЗОП. 
От направената справка в Регистъра на обществените поръчки и събраните по преписката доказателства се установява, че в тригодишния релевантен период по чл. 91 от ЗПК, Община Б. е сключила два договора за възлагане на обществени поръчки с предмет: „Извършване на сметосъбиране и сметоизвозване на битови отпадъци на територията на община Б.“, с „******“ ООД, а именно: на 14.03.2022 г. и на 03.06.2024 г.
1. С Решение № F185531 от 10.01.2022 г., кметът на Община Б., е открил процедура по реда на ЗОП с предмет: „Извършване на сметосъбиране и сметоизвозване на битови отпадъци на територията на община Б.“ с начин на възлагане – открита процедура. Със Заповед № 21/11.02.2022 г. кметът на Община Б., на основание чл. 44, ал. 2 от ЗМСМА и чл. 103 от ЗОП, е назначил Комисия за провеждане на процедура за обществена поръчка с посочения по-горе предмет. За председател на Комисията е назначена Таня ****** Петрова – заместник – кмет на Община Б. В процедурата е участвало единствено „******“ ООД. Комисията е обективирала своята работа в 2 бр. протоколи от 11.02.2022 г. и от  21.02.2022 г. В Протокол № 1 от 11.02.2022 г. Комисията е разгледала и анализирала допуснатото до оценка предложение на „******“ ООД и е определила оценка на офертата на допуснатия до този етап участник по показател „Методология за изпълнението“ със 100 точки. Комисията при условията на чл. 57, ал. 2 от ППЗОП, е взела решение да продължи работата си с отваряне на ценовото предложение на „******“ ООД. Протоколът е подписан от председателя на Комисията – Таня Петрова, в качеството й на заместник – кмет на Община Б., и от останалите членове на Комисията. С Протокол № 2 от 21.02.2022 г. Комисията е класирала на първо място „******“ ООД и е предложила на възложителя да определи за изпълнител на обществената поръчка получилия най-висока оценка единствен участник - „******“ ООД и да предприеме необходимите действия за сключване на договор за изпълнение. Протоколът е подписан от председателя на Комисията – Таня Петрова, в качеството й на заместник – кмет на Община Б., и от останалите членове на Комисията. Решенията на Комисията се обективирани в Доклад за резултатите от работата на Комисията, утвърден от кмета С. на 25.02.2022 г. В писмо с вх.№ КПК-687-12/05.08.2025 г. на КПК кметът на Община Б. е удостоверил, че Докладът е изготвен и подписан от членовете на Комисията на 24.02.2022 г. Върху самия Доклад няма отбелязване за датата на която е изготвен и подписан. Докладът е подписан от председателя на Комисията – Таня Петрова, в качеството й на заместник – кмет на Община Б., и от останалите членове на Комисията.
Кметът на Община Б. С.С. е приел Решение № 30/25.02.2022 г., с което е обявил класирането и е определил за изпълнител на цитираната по-горе обществена поръчка „******“ ООД, и на 14.03.2022 г. е сключил Договор за възлагане на обществена поръчка за услуги с № ПО-5/14.03.2022 г. с дружеството. Срокът на Договора е 24 месеца, считано от датата на сключването му. На 13.03.2024 г. кметът на Община Б. е подписал Допълнително споразумение № АО-2 към Договор за възлагане на обществена поръчка за услуги с № ПО-5/14.03.2022 г., с което са променени клаузи на Договора, в т.ч. и неговият срок, който става – 28 месеца, считано от датата на сключването му или до влизане в сила на решение за определяне на изпълнител по открита процедура с предмет: „Извършване на сметосъбиране и сметоизвозване на битови отпадъци на територията на община Б.“. Видно от писмо с вх. № КПК-687-7/11.07.2025 г. от кмета на Община Б. по Договор за възлагане на обществена поръчка за услуги с № ПО-5/14.03.2022 г. Таня Петрова не е подписвала платежни нареждания за извършени плащания. Приложени са 26 бр. платежни нареждания.
2. С Решение № F497117 от 11.03.2024 г., кметът на Община Б., е открил процедура по реда на ЗОП с предмет: „Извършване на сметосъбиране и сметоизвозване на битови отпадъци на територията на община Б.“ с начин на възлагане – открита процедура. Със Заповед № 143/12.04.2024 г. кметът на Община Б. е определил състава на комисията за провеждане на процедурата, която да извърши подбор на участниците, да разгледа и оцени офертите и да класира участниците в процедурата, като извърши всички необходими за изпълнение на задачата проверки и действия, произтичащи от разпоредбите на ЗОП и ППЗОП. Таня Петрова не е член на Комисията. Комисията е обективирала своята работа в 2 бр. протоколи от 12.04.2024 г. и от  10.05.2024 г. Видно от Доклад от 13.05.2024 г., утвърден от кмета С., Комисията е класирала на първо място „******“ ООД. Кметът на Община Б. С.С. е приел Решение от 13.05.2024 г., с което е обявил класирането и е определил за изпълнител на цитираната по-горе обществена поръчка „******“ ООД, и на 03.06.2024 г. е сключил Договор за възлагане на обществена поръчка за услуги с № ПО-6/03.06.2024 г. с дружеството. Приложени са 10 бр. платежни нареждания за извършени плащания по Договора. 
Видно от писмо с вх. № КПК-687-7/11.07.2025 г. от кмета на Община Б. по Договор за възлагане на обществена поръчка за услуги с № ПО-6/03.06.2024 г. Таня Петрова е подписала 3 бр. платежни нареждания за извършени плащания за сметосъбиране и сметоизвозване по сметка на „******“ ООД, а именно: от 10.01.2025 г., от 10.03.2025 г. и от 07.04.2025 г. Платежното нареждане от 10.01.2025 г. е подписано от Таня ****** в качеството й на заместник кмет, заместващ кмета на Община Б., а платежните нареждания от 10.03.2025 г. и 07.04.2025 г. са подписани от Таня ******, в качеството й на врид кмет на Община Б.
За пълнота при изясняване на фактическата обстановка, във връзка с твърденията в сигнала, които не са предмет на производството за конфликт на интереси, са направени справки в Имотния регистър на Агенцията по вписвания по партидата на Таня ****** Петрова, Р.Г.П. и на дъщерите им – Н.Р.Г. и Г.Р.Г., за извършени сделки след 2019 г., от които се установява, че Г.Г. е придобила през 2021 г. чрез публичен търг/постановление за възлагане, самостоятелен обект в сграда, находяща се в гр. М. Г.Г. и Е.Г. /баща на дъщерите на Г.Г./ са придобили през 2021 г. чрез покупко-продажба апартамент с площ от 65 кв.м. в гр. С. През 2022 г. Н.Г. е придобила чрез покупко-продажба поземлен имот със сграда в с. П., община Б.

При така установената фактическа обстановка Комисията стигна до следните правни изводи:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Таня ****** Петрова, в качеството си на заместник - кмет на Община Б. и врид кмет на Община Б. в периода от 26.02.2025 г до 19.06.2025 г., е лице, заемащо публична длъжност по смисъла на чл. 6, ал. 1, т. 32 от ЗПК, предвид което компетентна да разгледа подадения сигнал е КПК. 
От направената справка в НБД Население се установява, че Р.Г.П. е съпруг на Таня ****** Петрова, което обуславя свързаност помежду им по смисъла на § 1, т. 9, б. „а“ от ДР на ЗПК.
Видно от събраните по преписката доказателства, Таня Петрова, в качеството си на заместник – кмет на Община Б., е упражнила следните правомощия по служба в качеството си на заместник – кмет на Община Б., във връзка с проведената процедура за възлагане на обществена поръчка с предмет: „Извършване на сметосъбиране и сметоизвозване на битови отпадъци на територията на община Б.“, открита с Решение № F185531 от 10.01.2022 г. на кмета на Община Б., а именно: подписала е 2 бр. протоколи от 11.02.2022 г. и от  21.02.2022 г. за работата на Комисията, назначена със  Заповед № 21/11.02.2022 г. кметът на Община Б., и Доклад за резултатите от работата на Комисията, подписан на 24.02.2022 г. Таня Петрова, в качеството си на заместник – кмет на Община Б., изпълняващ функциите на кмет по заместване на основание Заповед № 617/14.11.2023 г., действаща до 18.02.2025 г., и на врид кмет в периода от 26.02.2025 г. до 19.06.2025 г., е упражнила правомощия по служба във връзка с Договор за възлагане на обществена поръчка за услуги с № ПО-6/03.06.2024 г., подписан от С.С., в качеството му на кмет на Община Б., с предмет: „Извършване на сметосъбиране и сметоизвозване на битови отпадъци на територията на община Б.“, като е подписала 3 бр. платежни нареждания за извършени плащания за сметосъбиране и сметоизвозване по сметка на „******“ ООД, а именно: от 10.01.2025 г. – като кмет по заместване, от 10.03.2025 г. и от 07.04.2025 г. – като врид кмет. Упражнените правомощия са при липса на частен интерес и облага за Таня Петрова и за свързаното с нея лице – Р.П.
От събраните по преписката доказателства се установява, че съдружници в „******“ ООД от 06.07.2023 г. са: „******“ ООД, с ЕИК ******, и „******“ ЕООД, с ЕИК ******. Управител на дружеството от 2018 г. е Е.И.Л. Не се установява родство по права линия, по съребрена линия - до четвърта степен включително, и по сватовство - до втора степен включително, между Таня Петрова и управителя на „******“ ООД – Е.Л., поради което липсва свързаност помежду им по смисъла на §1, т. 9, б.“а“ от ДР на ЗПК. От направената справка в ТРРЮЛНЦ не се установява Таня Петрова да притежава дялове или да участват в управителен или контролен орган на „******“ ООД. Не се установява съвместно участие в капитала на търговски дружества между Таня Петрова и управителя на дружеството Е.Л., както и със самото дружество. Предвид изложеното не могат да се обосноват икономически зависимости между нея и дружеството и свързаност по смисъла на §1, т. 9, б.“б“ от ДР на ЗПК, на тези основания.
От направената справка за актуалното състояние на всички трудови договори към 23.01.2025 г. се установява, че Р.Г.П., считано от 17.05.2021 г. е сключил трудов договор с „******“ ООД. Наличието на трудово правоотношение между Р.П. и „******“ ООД, считано от 17.05.2021 г., не обосновават свързаност между Таня Петрова и дружеството, тъй като връзката между нея и дружеството е опосредена от едно трето лице – нейният съпруг, с който тя е свързано лице по смисъла на § 1, т. 9, б. „а“ от ДР на ЗПК. Евентуалната облага от упражнените от Петрова правомощия в полза на „******“ ООД, би била не за свързаното с нея лице, а за търговското дружество. Липсва икономическа зависимост по смисъла на § 1, т. 9, б. „б“ от ДР на ЗПК предвид липсата на правоотношения от икономически характер между Таня Петрова и дружеството. 
Съгласно установената административна и съдебна практика спецификата на трудовото правоотношение, като двустранно възмездно отношение не може автоматично да обуслови наличието на икономически зависимости на лицето и свързаност по смисъла на ЗПК. Лицето, назначено по трудов договор работи на основание възникналото трудово правоотношение, получаваното от него възнаграждение е за престиран труд, а трудовото му правоотношение може да бъде прекратено при наличието на ясно формулирани в трудовия му договор предпоставки. Този извод се споделя от установената съдебна практика (Решение № 4919 от 09.04.2013 г. на ВАС по адм. дело № 14435/2012 г.; Решение № 9973 от 03.07.2013 г. на ВАС по адм. дело № 1315/2013 г., Решение № 4277 от 21.04.2023 г. на ВАС по адм. дело № 2738/2022 г., и др.). 
На първо място следва да се има предвид обстоятелството, че Р.П. е назначен на длъжността „шофьор, специален тежкотоварен автомобил“ в „******“ ООД на 17.05.2021 г., т.е. близо девет месеца преди обявяването на обществената поръчка с Решение № F185531 от 10.01.2022 г. на кмета на Община Б., спечелена от дружеството, и във връзка с която Таня Петрова, в качеството й на заместник – кмет на Община Б. и председател на Комисията за провеждане на процедурата за обществената поръчка е подписала 2 бр. протоколи от 11.02.2022 г. и от  21.02.2022 г. за работата на Комисията, назначена със Заповед № 21/11.02.2022 г. на кмета на Община Б., и Доклад за резултатите от работата на Комисията от 24.02.2022 г.
На второ място от събраните по преписката доказателства, а именно: 2 бр. трудови договори, допълнителни споразумения към тях и заповеди за увеличение на трудовото възнаграждение на Р.П. и Никодим Н.Т., назначени на идентични длъжности, поименно щатно разписание на служителите на „******“ ООД, отдел Б., от 2022 г. до 14.08.2025 г., не се установява П. да е получавал по-високо възнаграждение от останалите служители в дружеството, да е получавал трудово възнаграждение без да е полагал труд, а срещу подкрепа за дружеството или за неговия представляващ, в лицето на управителя, и именно тази недължаща се престация за труд да е повлияла върху безпристрастното и обективно изпълнение на правомощията или задълженията на заместник - кмета като лице, заемащо публична длъжност. Няма доказателства по преписката, които да сочат на промяна в трудовото правоотношение през 2022 г., в т.ч. и на трудовото възнаграждение на Р.П., което да може да обоснове по категоричен начин наличието на предпоставки различни от положен труд, довели до увеличение на трудовото му възнаграждение. Не се установи П. да е получавал възнаграждение в значително по-висок размер от размера, определен за останалите работници, съобразно характеристиките и спецификата на изпълняваната от него длъжност. Липсата на доказателства за наличието на свързаност между лицата в хипотезата на икономическа зависимост по смисъла на §1, т. 9, б.“б“ от ДР на ЗПК, означава, че не е налице и възможност тази зависимост да поражда основателни съмнения в безпристрастността и обективността на Петрова при изпълнение на правомощията и задълженията й по служба. 
Наличието на конфликт на интереси се предпоставя от установяването по надлежния ред, че лицето, заемащо публична длъжност, упражнява свое правомощие с цел постигане на облага с материален или нематериален характер или с действията си по отношение на свързано с него лице поставя същото в по-благоприятно положение в сравнение с останалите, като му осигурява подкрепа, предимство, избягване на загуба или неблагоприятно събитие и др. Поради обстоятелството, че не се установи свързаност, Таня Петрова, в качеството си на заместник – кмет и врид кмет на Община Б., е упражнила посочените по-горе правомощия при липса на частен интерес и облага, лично за нея или за свързано с нея лице. 
Всички тези факти и обстоятелства, в своята съвкупност, водят до извода, че са налице две от предпоставките от общия състав на конфликта на интереси по отношение на Таня ****** Петрова, в качеството й на заместник – кмет и врид кмет на Община Б. в периода от  26.02.2025 г. до 23.06.2025 г., а именно: лице, заемащо публична длъжност и упражнени правомощия по служба. Не е налице обаче частен интерес от упражнените правомощия за лицето, заемащо публична длъжност и за свързано с нея лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси.
Комисията е направила своите изводи на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Таня ****** Петрова, ЕГН ******, заместник - кмет на Община Б., и лице, заемащо публична длъжност по смисъла на чл. 6, ал.1, т.32 от ЗПК, във връзка с: подписването на 2 бр. протоколи от 11.02.2022 г. и от  21.02.2022 г. за работата на Комисията, назначена със  Заповед № 21/11.02.2022 г. на кмета на Община Б., и Доклад за резултатите от работата на Комисията от 24.02.2022 г., във връзка с проведена обществена поръчка с предмет: „Извършване на сметосъбиране и сметоизвозване на битови отпадъци на територията на община Б.“, поради липса на частен интерес, неин или на свързано с нея лице. 
НЕ УСТАНОВЯВА конфликт на интереси по отношение на Таня ****** Петрова, ЕГН ******, заместник - кмет на Община Б., изпълняваща функциите на кмет по заместване и на врид кмет в периода от 26.02.2025 г. до 23.06.2025 г., и лице, заемащо публична длъжност по смисъла на чл. 6, ал.1, т.32 от ЗПК, във връзка с подписването на 3 бр. платежни нареждания за извършени плащания по Договор за възлагане на обществена поръчка за услуги с № ПО-6/03.06.2024 г., а именно: от 10.01.2025 г., от 10.03.2025 г. и от 07.04.2025 г., поради липса на частен интерес, неин или на свързано с нея лице. 
Препис от решението да се изпрати на Окръжна прокуратура – М., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

